KISKŐRÖS VÁROS JEGYZŐJE 

ELŐTERJESZTÉS

(A Képviselő-testület 2011. január 19-i ülésére)

TÁRGY: 
A HÁZASSÁGKÖTÉS HIVATALI HELYISÉGEN, ILLETVE HIVATALI IDŐN KÍVÜLI ENGEDÉLYEZÉSÉRŐL ÉS AZ ANYAKÖNYVI ELJÁRÁSBAN FIZETENDŐ DÍJAKRÓL SZÓLÓ RENDELET 

Az anyakönyvekről, a házasságkötési eljárásról és a névviselésről szóló 1982. évi 17. sz. törvényerejű rendelet (a továbbiakban: atvr.) 2011. január 1. napján hatályba lépett módosítása lehetővé teszi, hogy a feltételek fennállása esetén a jegyző engedélyezze a házasság hivatali helyiségen, illetve a hivatali munkaidőn kívüli megkötését. A törvény szerint a házasság, illetve a bejegyzett élettársi kapcsolat hivatali helyiségen kívüli megkötését a jegyző akkor engedélyezheti, ha a felek nyilatkoznak arról, hogy a tanúk és – ha szükséges – a tolmács jelenlétét biztosítják, továbbá gondoskodnak az anyakönyvvezető helyszínre és a hivatali helyiségbe történő utazásáról. A törvény szerint, a házasság megkötésének törvényben előírt módját akkor is biztosítani kell, ha az hivatali helyiségen kívül történik.
Az atvr. 42/A. §. (4) bek. a) pontja felhatalmazást ad az önkormányzatnak arra, hogy az engedélyezésre további szabályokat állapítson meg.

Az általános szabály szerint az önkormányzat térítésmentesen köteles a házasságkötésre alkalmas hivatali helyiséget biztosítani. Az új törvényi szabályozás lehetővé teszi, hogy a házasság hivatali helyiségen kívüli megkötése, továbbá a munkaidőn kívül történő házasságkötés esetén - a többletszolgáltatás ellentételezéseként - az önkormányzat rendeletben meghatározott mértékű díj fizetését írja elő.

Az atvr. 15/A. §. (7) bekezdésében foglaltak szerint, a hivatali munkaidőn kívül történő házasságkötésben közreműködő anyakönyvvezetőt, választása szerint, a köztisztviselők jogállásáról szóló törvényben meghatározott szabadidő helyett az önkormányzat rendeletében meghatározott mértékű díjazás illeti meg.

Kiskőrös Városban a házasságkötések száma, egyezően az országos számadatokkal csökkenő tendenciát mutatott a 2003-as évtől kezdődően. Az idei évben a csökkenés megállt és az előző évhez képest a külső helyszínen megkötött esküvők számával emelkedett. Betudható ez a rendezvényszervezők, a lakodalmi vendéglátásra szakosodott vállalkozók kitartó munkájának, amivel Kiskőrös és vonzáskörzetén kívül lakó jegyespárok házasságkötési ünnepségét településünkre hozta.
A házasságkötési ünnepségek 94-97 %-át tartják hivatali munkaidőn kívül. Külső helyszínen történt házasságkötések száma a 4-5 %-ról 2010. évben 11%-ra emelkedett.
2009. január 1. napjától biztosít lehetőséget a jogszabályi háttér az azonos neműek számára bejegyzett élettársi kapcsolat kötésére, melyre még az eltelt idő alatt városunkban nem került sor.

Figyelembe véve a törvény rendelkezéseit, valamint a házasságkötési ünnepség lebonyolításának költségeit, indokolt a hivatali munkaidőn kívüli, ill. nem a Városházán történő házasságkötés esetén, a többletszolgáltatásért, díjat szedni. A Hivatali munkaidőalap kímélési céljából indokolt lehetővé tenni, hogy az anyakönyvvezető a munkaidőn kívüli közreműködésért a szabadidő helyett a külön díjazást választhassa.
A fentiek alapján javaslom, hogy a Képviselő-testület a házasságkötés hivatali helyiségen, illetve hivatali időn kívüli engedélyezéséről és az anyakönyvi eljárásban fizetendő díjakról szóló rendeletét a rendelet-tervezetben foglaltak szerint alkossa meg.

Kiskőrös, 2011. január 5. 

    Dr. Szentendrei István sk.


   címzetes főjegyző
KISKŐRÖS VÁROS ÖNKORMÁNYZATA

a házasságkötés hivatali helyiségen, illetve hivatali időn kívüli engedélyezéséről, 

és az anyakönyvi eljárásban fizetendő díjakról
(Tervezet)

Kiskőrös Város Képviselő-testülete az anyakönyvekről, a házasságkötési eljárásról és a névviselésről szóló 1982. évi 17. sz. törvényerejű rendelet (a továbbiakban: atvr.) 42/A. §. (4) bekezdésében kapott felhatalmazás alapján, az atvr. 15/A. §-ában meghatározott feladatkörében eljárva a következőket rendeli el: 
1. §

(1) 
Házasság vagy bejegyzett élettársi kapcsolat hivatali helyiségen, illetve munkaidőn kívüli megkötésének engedélyezése iránti kérelmet a házasságkötési, illetve bejegyzett élettársi kapcsolat létesítése iránti szándék bejelentésével egyidejűleg kell az anyakönyvvezetőnél benyújtani.
(2) 
A kérelemnek tartalmaznia kell a felek nyilatkozatát arról, hogy az atvr. 15/A. §. (4) bekezdésében foglalt feltételeket biztosítják, kötelezettségeket vállalják és e rendelet 2. §-ában meghatározott díjat megfizetik.
(3) 
Ha az anyakönyvvezető hivatali helyiségen, illetve hivatali időn kívüli közreműködésének az atvr. 15/A. §. (4)-(5) bekezdésében, valamint e rendeletben meghatározott feltételei fennállnak, hivatali munkanapon 18 óráig, ill. szombati napon 8-18 óráig terjedő időre, csak az anyakönyvvezető és a helyettesítő anyakönyvvezető egyidejű akadályoztatása miatt lehet az engedély iránti kérelmet elutasítani.
2. §.
(1) A hivatali munkaidőn kívül történő házasságkötés és bejegyzett élettársi kapcsolat megkötése esetén a többletszolgáltatás igénybevevője 10.000,- forint díjat köteles megfizetni.
(2) A hivatali munkaidőn és hivatali helyiségen kívül történő házasságkötés és bejegyzett élettársi kapcsolat megkötése esetén a többletszolgáltatás igénybevevője 20.000,- forint díjat köteles megfizetni.
(3) Az (1) és (2) bekezdésben meghatározott díjat a házasságkötés, bejegyzett élettársi kapcsolat megkötése előtt, a Polgármesteri Hivatal költségvetési elszámolási számlájára kell befizetni.

(4) Nem kell az (1) és (2) bekezdésben meghatározott díjat megfizetni, ha a házasságkötésre – a házasuló egészségi állapota miatt – csak annak tartózkodási helyén kerülhet sor.
3. §

(1) A hivatali munkaidőn kívül, a hivatali helyiségben történő házasságkötés és bejegyzett élettársi kapcsolat megkötésénél közreműködő anyakönyvezetőt 6.000,- forint díjazás illeti meg. Ha az anyakönyvvezető azonos napon több esetben működik közre, eseményenként 4.000,- forint díjazás illeti meg.
(2) A hivatali munkaidőn kívül, nem a hivatali helyiségben történő házasságkötés és bejegyzett élettársi kapcsolat megkötésénél közreműködő anyakönyvezetőt 10.000,- forint díjazás illeti meg. Ha az anyakönyvvezető azonos napon több esetben működik közre, eseményenként 6.000,- forint díjazás illeti meg.
4. §
Ez a rendelet 2011. február 1. napján lép hatályba. 

